Rósa Björk Guðnadóttir ( rosab@kopavogur.is ) lauk B.Sc. - prófi í viðskiptafræði árið 2013 frá Háskólanum í Reykjavík og M.Ed. - prófi í kennslufræði grunnskóla vorið 2019 frá Menntavísindasviði Háskóla Íslands . Hún starfar sem grunnskólakennari í Kársnesskóla í Kópavogi . Rannsóknir hennar hafa snúið að stöðu kvenna á vinnumarkaðnum og kynjuðu starfsumhverfi . Annadís Greta Rúdólfsdóttir Annadís Greta Rúdólfsdóttir ( annadis@hi.is ) er dósent í aðferðafræði rannsókna við Menntavísindasvið Háskóla Íslands . Hún lauk B.A. - prófi í sálfræði frá Háskóla Íslands , 1989 , meistaraprófi í félagssálfræði frá London School of Economics and Political Science árið 1990 og loks doktorsgráðu frá sama skóla í félagssálfræði árið 1997 . Rannsóknir hennar hafa snúið að mótun kyngervis , ungmennum og móðurhlutverkinu . Töluvert hefur verið fjallað um kvenvæðingu kennarastarfsins og hvort hún skipti máli fyrir starfsemi skóla . Þetta vakti áhuga okkar á sýn skólastjórnenda á kyngervi og því hvernig þeir telja að það móti hlutverk , starfsumhverfi og væntingar til kennara . Fræðilegt sjónarhorn þessarar rannsóknar er feminískur póststrúktúralismi en gögnin sem voru þemagreind samanstanda af átta hálfopnum viðtölum við grunnskólastjóra á höfuðborgarsvæðinu . Niðurstöður benda til þess að þó að skólastjórar líti svo á að kyngervi sé félagslega mótað lýsi þeir kvenkennurum út frá hefðbundnum kvenleikahugmyndum sem samviskusömum , skipulögðum og umhyggjusömum starfsmönnum og að það leiði til aukins álags á þær . Karlkennarar þykja kærulausari en betri í að halda uppi aga . Viðmælendur telja að kennarastarfið sem kvennastarf sé lítils metið , og það birtist í lágum launum en einnig því að starfið , sem öðrum þræði er skilgreint sem kvenlegt uppeldisstarf , sé ekki „ í tísku “ . Niðurstöður vekja áleitnar spurningar um það hvernig kynjaðar hugmyndir viðhalda valdaskipan þar sem kennarastarfið og konur sem sinna því eru undirskipaðar körlum . Við teljum að til að efla kennarastarfið og auka nýliðun þurfi að takast á við það kynjaða hugmyndakerfi sem starfið er skilgreint út frá .